**A támogatott szakképzésbe lépés, valamint a közalkalmazotti jogviszony létesítésének jelenlegi (2017.) folyamata**

**(162/2015. (IV.30.) Korm.rendelet alapján)**



PÉCSI TUDOMÁNYEGYETEM

Általános Orvostudományi Kar

Szak- és Továbbképző Központ

H-7624 Pécs • Szigeti út 12

Az **Állami Egészségügyi Ellátó Központ Emberi Erőforrás Fejlesztési Főigazgatósá**g (későbbiekben: ÁEEK, régi nevén: ENKK – Egészségügyi Nyilvántartási és Képzési Központ) honlapján (<http://www.enkk.hu/index.php/hun/szakkepzes-tamogatasi-foosztaly/rezidens/ures-allashelyek>) elérhető táblázat alapján a szakképzésüket megkezdeni kívánó szakorvos- és klinikai szakpszichológus jelöltek a diploma megszerzését követően az egészségügyi szolgáltatók (itt. elsődleges képzőhely) által meghirdetett álláshelyekre jelentkezhetnek közvetlenül az egészségügyi szolgáltatóknál. A képzőhely és a leendő rezidens egyetemi régiónként meghatározott keretszámok alapján, szakterületi megkötés nélkül állapodhatnak meg a felvételről.

* Miután a Képzőhely és a Jelölt megállapodott egymással ún. **szándéknyilatkozat** 2 példányban történő kitöltésével és megküldésével az ÁEEK - mindkét fél által aláírva, e mailben és postán is beküldve – kezdeményezik a közalkalmazotti jogviszony létrehozását a Jelölt és az ÁEEK között.
* Amennyiben a támogatott rendszerbe lépés feltételeinek megfelel a rezidens és a képzőhely (azaz a Jelölt *alap nyilvántartási számmal* rendelkezik, képzőhelyi *érvényes akkreditációval* rendelkezik, *első alap szakképesítésre* jelentkezik) akkor az ÁEEK erről **5 napon** belül **támogató nyilatkozatban** (e-mail és postai küldemény) értesíti a Képzőhelyet és a Jelöltet.

A támogatói nyilatkozat megküldésével egyidejűleg az ÁEEK felkéri a képzőhelyet, hogy a kinevezéshez szükséges **alábbi dokumentumok** másolatát küldje meg az ÁEEK részére. A képzőhely vezetője nyilatkozik arról, hogy a másolatok az eredeti dokumentumokkal mindenben megegyeznek.

* *Személyazonosító igazolvány másolat*
* *Lakcímet igazoló hatósági igazolvány másolat*
* *TAJ kártya másolat*
* *Adókártya másolat*
* *Diploma másolat (általános orvosi, gyógyszerészi, stb.)*
* *Három hónapnál nem régebbi erkölcsi bizonyítvány másolat*
* *Előző munkaviszony igazolások (kilépőpapírok) másolatai (ha volt előző munkahely)*
* *Nyilatkozat 16 éven aluli eltartott gyermekek számáról*
* *Egészségügyi alkalmassági vizsgálat eredményét igazoló dokumentum*
* *Tudományos fokozat igazolása*

A dokumentumok vizsgálatát követően az ÁEEK intézkedik a közalkalmazotti kinevezés előkészítéséről, mely ezt követően kerülhet aláírásra a jelölt és az ÁEEK által.

* Az ÁEEK jóváhagyását tartalmazó támogató nyilatkozat birtokában – még a kinevezés megtörténtét megelőzően – a **szakképzési megállapodás megkötéséhez szükséges szakképzési** **terv** összeállítása érdekében a Jelölt haladéktalanul felveszi a kapcsolatot azzal az Egyetemmel, amely a szakképzését koordinálni fogja.
* **A jelölt felett a munkáltató jogokat az ÁEEK és az egészségügyi szolgáltató megosztva gyakorolja, a jelölt kinevezéséhez és annak módosításához, megszüntetéséhez fűződő munkáltatói jogokat az ÁEEK elnöke gyakorolja**, minden egyéb munkáltatói jogot az egészségügyi szolgáltató vezetője gyakorolja. A munkáltató jogok meghatározása és elhatárolása érdekében az ÁEEK és az Egészségügyi szolgáltató megállapodást köt.
* A **kinevezést** az ÁEEK elkészíti, és az elnök aláírását követően megküldi a Jelölt részére, aki azt aláírásával ellátva visszaküldi az ÁEEK-nak, és ebből kap egy példányt a képzőhely is.

**A közalkalmazotti kinevezésben munkavégzés helyeként azon egészségügyi szolgáltató kerül kijelölésre, mellyel a jelölt a kinevezési kérelmet benyújtja. A jelölt központi foglalkoztatója az ÁEEK lesz.**

* A mindenkori **közalkalmazotti bértábla** alapján járó illetmény folyósítása a közalkalmazotti jogviszony létrejöttét követően, a soron következő illetményfizetéssel megkezdődik.
* Az Egyetemmel kötött **szakképzési megállapodás** létrejöttéről, a szerződés 1 példányának megküldésével a Rezidens haladéktalanul tájékoztatja az ÁEEK-t, valamint értesíti a Képzőhelyét.
* A **szakképzés kezdő időpontjától** - melyet a szakképzési szerződés tartalmaz – kezdődhet meg a szakképzés teljesítésének Képzőhely részéről történő jelentése, valamint az egyetemi visszaigazolást követően a támogatások (szakképzés költsége az egyetemnek, tutor díjazásának biztosítása a Képzőhelyeken keresztül) folyósítása.
* A jelölt **közalkalmazotti illetménye** és a jogszabály alapján járó juttatások (pl. illetménypótlék) az ÁEEK költségvetéséből az egészségügyi szolgáltatón keresztül kerül folyósításra a jelölt részére minden hónap 10-éig.
* A szakképzés teljesítéséhez fűződő támogatást – **évente** **100 000 Ft költségtérítés** - az ÁEEK akkor tudja biztosítani az egészségügyi szolgáltatón keresztül a jelölt részére, ha az ehhez szükséges szakképzés teljesítésére vonatkozó igazolásokat az egészségügyi szolgáltató, a tutor és a szakképzést koordináló egyetem az ÁEEK irányába lejelenti.

A támogatások folyósításának elsődleges feltétele, hogy a jelölt a szakképzéshez fűződő kötelezettségeket teljesítse.

***A közalkalmazotti (rezidensi) jogviszony létrejöttéhez feltétlenül szükségesek az alábbiak beszerzése, amennyiben nem áll rendelkezésre****:*

1. ***Bankszámla (szám):*** *A rezidensek bérét és egyéb járandóságait munkahelye az illető bankszámlájára utalja át, így a bankszámla megnyitása, illetve a számla számának közlése az egészségügyi szolgáltató felé. Feltétlenül fontos a mindenkori változások jelentése, az aktuális állapot közlése.*
2. ***Adóazonosító szám:*** *A szakképzendőnek is, mint munkavállalónak fennáll adó- és járulékfizetési kötelezettsége és munkáltatójának az adóelőleget minden járandósága után át kell utalnia. Ehhez szükséges az állandó lakóhely szerint illetékes APEH-nál az adóigazolvány beszerzése, ha azzal nem rendelkezne még az érintett.*
3. ***Orvosi (fogorvosi) alap-nyilvántartásba vétel:*** *A végzettség (diploma) átadását követően az Egyetem kéri meg az orvosi (fogorvosi, gyógyszerészi) alapnyilvántartásba vételt, erről az* *értesítés levélben érkezik meg az érintett lakcímére, körülbelül a diploma kiosztását követő két-három hét után. Az egyetem elvégzését követően az az orvos kaphatja meg az első személyre szóló orvosi bélyegzőjét, akinek az alapnyilvántartást követően a Nemzeti Egészségbiztosítási Alapkezelő (továbbiakban: NEAK) – az alapnyilvántartást vezető hatóság (ÁEEK) értesítése, valamint az orvos* [*belyegzo@neak.gov.hu*](mailto:belyegzo@neak.gov.hu) *email címre szkennelve megküldött, saját kezűleg aláírt kérelme alapján – megrendeli azt. A kérelem nyomtatvány a* <http://www.neak.gov.hu/nyomtatvanytar/temp_sc_538160.html> *elérhetőségen megtalálható.*
4. ***Jelentkezés a Magyar Orvosi Kamarába:*** *A jelentkezés a helyileg illetékes kamaránál kell történjen, ahol be kell mutatni az orvosi alapnyilvántartásba vételről szóló igazolást, kérni a kamarai tagok közé való felvételt és befizetni a kamarai tagdíjat. A jelentkezéskor korábban szükséges volt két darab színes „személyi igazolvány kép” is, ma minden bizonnyal elektronikusan intézik az ügyet (elektronikusan kell majd a fényképet beküldenie a jelentkezőnek).*
5. ***Az ÁEEK-től a működési nyilvántartásba vételi kérelem igazolása –*** *ahhoz, hogy valaki betegellátó tevékenységet folytathasson – egyéni kérelemre - működési nyilvántartásba kötelező vetetnie magát, és ezt az ÁEEK intézi. A működési nyilvántartás kérelméhez már a kamarai tagság igazolása is szükséges.*
6. ***Az Egyetemmel kialakítandó szakképzési jogviszony létesítése:*** *A határozott idejű (a szakképzési idő + maximum 3 év időtartamú) jogviszony létesítésére, a szakképzésre történő felvételről szóló igazolás (Támogató nyilatkozat) birtokában kerülhet sor.*
7. ***Egyéb teendők*** *– folyamatos havi szintű jelentések küldése a teljesítésről.*